Kymmenvuotias Puistoreggae tarjoilee taas letkeitä kesärytmejä Tampereella

Puistoreggae järjestetään Laikunlavalla. Jaakko Laurila

Riina Haapala

Tampere Puistoreggae -festivaali järjestetään tänä kesänä jo kymmenettä kertaa. Tänä vuonna tapahtuma on lauantaina 28. heinäkuuta kello 15 alkaen Tampereen vanhan kirjastotalon ympäristössä ja Laikunlavalla.

Tampere Puistoreggae on yhden kesäpäivän kestävä ikärajaton ja maksuton tapahtuma, joka tehdään yhdessä monenlaisten paikallisten kulttuuritoimijoiden kanssa. Tapahtumaa vietetään rauhallisissa puitteissa ilman alkoholimyyntiä ja se tuotetaan pääasiassa talkoovoimin.

Puistoreggaen pääasiallinen tarkoitus on tuoda reggaemusiikkia laajemmin ihmisten tietoisuuteen ja nautittavaksi niin levyiltä soiden kuin live-esitystenkin kautta. Puistoreggaen pyöreitä vuosia juhlitaan tänä kesänä myös erityisohjelmalla, sillä ennen puistotapahtumaa Pyynikin urheilukentällä järjestetään kello 12 alkaen jalkapallon hyväntekeväisyyottelu, jossa toisensa kohtaavat Azerbaijanin mäkimaajoukkue ja suomalainen Fi-reggae dream team. Ottelun järjestää suomalainen JOJ sound yhteistyössä Puistoreggaen kanssa. Peli on tukiottelu helpjamaica.org –järjestölle.

Puistoreggaessa esiintyvät pohjoisen Suomen reggaelähettiläät, Hauveli & Viiksivallu, sekä liuta kotimaisia selektoreja: Selecta Hille(Soundquake sound) JOJ sound, Jabus, Salamari sound sekä tietenkin Puistoreggaen omat puuhanaiset, DJ:t Jahna, JammyG ja Selecta Bondais.

Iltakymmeneltä päättyvän päätapahtuman jälkeen voi suunnata vielä Puistoreggaen jatkoille ravintola Telakalle, jossa esiintyvät Puistoreggae DJ:t sekä suomireggaen kirkkaimpaan kärkeen kuuluva Puppa J bändinsä Rytmi-renkien kanssa.